Idegennyelvi specializáció: angol nyelv

A tantárgy jellemzői, fejlesztési feladatok

Óraszám: 2 óra/hét (nem angol nyelv érdemjegy, hanem specializáció)

Elvárás a legalább B2-es szintű nyelvtudás, a társadalomismeret esetében C1 szint

Általános leírás, a kurzusok célja: Az adott témában szókincs- és nyelvi készségek (olvasott szövegértés, hallott szövegértés, íráskészség, beszédkészség) fejlesztése, prezentációk készítése, beszélgetések, viták, egyéni, páros és csoportmunkák.

Jegy: Az osztályzat az órai aktivitásból, prezentációk készítéséből és bemutatásából , esszéírásból, quizlet - és kahoot feladatok készítéséből áll össze.

**Választható specifikációk:**

**Biológia angolul:** Elsősorban a biológia témaköréből vett cikkeket tárgyalunk meg, ismeretterjesztő filmrészleteket nézünk. A prezentáció lehet például egy felfedezett új faj ismertetése, természetfilm-ötlet bemutatása, tudományos kiselőadás. Írásbeli anyagok lehetnek: ismeretterjesztő cikkek írása, film- vagy könyvismertető, pályázatírás stb.

**Történelem angolul:**
A történelem idegennyelvi specializáció során a diákok a célnyelvi kultúra, azon belül is az Egyesült Államok múltjába nyerhetnek mélyebb betekintést. Az első gyarmatosítóktól kezdve, a rabszolgaság történetén át, az ország világhatalommá válásáig izgalmas témákat tárunk fel. A kurzus célja, hogy diákok a kurzus végére olyan tudással rendelkezzenek, amely alapvetően kiegészíti, elmélyíti a történelmi ismereteiket, sőt akár a vizsgált ország jelenlegi problémáinak megértését is elősegíti.

A kurzus főbb tartalmi elemei:

* Az USA kialakulása, az első telepesek
* A függetlenségi háború
* Az Egyesült Államok alkotmánya és a főbb alkotmánykiegészítések
* Rabszolgaság az Egyesült Államokban
* A polgárháború és következményei
* Az USA változó külpolitikája a 20. században
* Polgárjogi mozgalmak
* Megismerkedés az Egyesült Államok elnökeivel
* Aktuális problémák az USA-ban

A kurzus során a tananyag megismeréséhez rengeteg írásos, képi és videós forrás elemzésével, valamint modern filmek értelemzésével jutunk el. Utóbbiak közül példaként kiemelném a 12 év rabszolgaság, Selma és a Forrest Gump című filmeket. A fenti témák kiváló lehetőséget nyújtanak majd globális problémák megvitatására, a vitakultúra fejlesztésére is. Az egyes nagyobb egységek végén a diákok prezentációk, tesztek néhol esszé formájában bemutatják, hogyan tudták elsajátítani a tanultakat.

**Idegenvezetés angolul:**

Az idegenvezetői idegennyelvi specializáció során a diákok az idegenvezetői szakma alapjait, fortélyait sajátíthatják el az angol nyelv gyakorlásával egybekötve. A kurzus során a módszertani és kulturális (országismereti, történelmi) tudnivalók elsajátítása mellett a diákok gazdagíthatják a szakmai angoltudásukat is. A kurzus célja hogy a diákok a szakmába betekintést nyerve az év végére stabil alapokkal rendelkezzenek, ha a későbbiekben turizmussal foglalkoznának.

A kurzus tartalmi elemei:

- Az idegenvezetés mikéntje, avagy hogyan és mit mondjunk

- Beszédünk tartalmi elemei, avagy hogyan tegyünk izgalmassá a mondanivalónkat

- Magyarország turisztikai desztinációinak angol nyelvű bemutatása

- Budapest szerepe turizmusunkban

- Látványosságok a világ körül, avagy mit és hol érdemes megnézni

- Az idegenvezetői eszköztár bemutatása

- Hogyan használjuk a forgatókönyvet

- Kapcsolattartás és konfliktuskezelés az idegenvezetés során

A kurzus során írásbeli és szóbeli értékelések vegyesen lesznek. Az egyes nagyobb egységek végén a diákok bemutatják, hogyan tudták hasznosítani a tanult ismereteket. Szóbeli feladatok esetében elképzelhető a látványosságok bemutatása, mini-idegenvezetés, virtuális séta, míg az írásbeli feladatok inkább projektjellegűek lesznek. Forgatókönyv írása kis csoportokban, idegenvezetés során használható segédeszközök közös elkészítése, turisztikai szórólap megtervezése stb.

**Irodalom angolul:** Eredeti irodalmi művek megismerése során az alábbiakhoz hasonló kérdéseket lehetne megbeszélni: Hogyan fogjunk hozzá eredeti irodalmi szövegek (vers, próza és dráma) olvasásához és értelmezéséhez? Mennyi szabadsága van az olvasónak és mennyi az írónak? Van-e haszna az irodalomnak? Fókuszban a 20-as évek amerikai irodalma áll: Hemingway és Fitzgerald alkotásai. Olvasmányok: Hemingway novellák, The Great Gatsby. Tennessee Williams, Oscar Wilde egy-egy drámája. Összevetjük az irodalmi műveket a filmes feldolgozásukkal.

**Művészettörténet angolul:** A kurzus során a főbb művészeti ágak, irányzatok és stílusok áttekintése során foglalkozunk műelemzéssel, virtuális tárlatok megtekintésével, angol nyelvű művészettörténeti ismeretterjesztő filmek/előadások feldolgozásával.

Beszélgetünk a művészetről, kahoot és quizlet szószedeteket/feladatokat készítünk, mivel a kurzus komoly hangsúlyt fektet a szókincsbővítésre (műleírási fogalmak, színek, formák, minták, eszközök, témák stb.)

A kurzuson való megfeleléshez az órai aktív résztvételen kívül műleírás, prezentáció , kahoot vagy virtuális tárlat elkészítése is szükséges.

**Film angolul:** Az év során alapvetően angolszász országok filmjeivel foglalkozunk, amelyek témájukban, nyelvezetükben vagy filmtörténetileg érdekesek, megbeszélésre érdemesek. A filmek lehetnek teljes estét betöltőek vagy sorozatok részei is. Elvárás az órai munkában való aktív részvétel, emellett egy kiselőadás megtartása és két filmkritika/filmajánló beadása az értékelés alapja.

**Íráskészség fejlesztése:** Sok pontot lehet veszíteni vizsgákon azzal, hogy az írott szöveg pusztán a szóbelinek a papírra vetett változatára sikerül. Mennyiben más az írás? Hogyan lehet hatásosan felépíteni egy szöveget? Milyen apró trükköket lehet elsajátítani, amit szövegtípustól függetlenül minden esetben tudunk használni? Mennyiben más egy angol nyelvű esszé, mint egy magyar? A kurzus egy részében a British Council Academic Reading online feladatait végezzük el. Egy félév során egy diáknak 1 prezentációt kell készítenie (kiselőadás, stb.), három fogalmazást írnia (esszé, levél, stb.)

**Angolnyelvű újságírás:**

Létrehozunk egy online angol nyelvű iskolaújságot, amelynek lenne interjú, sport, könyv-és filmajánló, kreatív írás, iskolai hírek és közéleti hírek rovata. A szerkesztőség tagjai vállalják az írások elkészítését és esetleges utómunkáit. A szerkesztőségi találkozók nyelve angol, de nyelvi szintet nem kötünk meg.

Az évvégi jegyet a félév során mutatott érdeklődés és munka határozza meg.

**English Club:** Kötetlen beszélgetés a diákok számára érdekes témákról

**Célnyelvi kultúra:** Angolszász kultúra és országismeret

**Debate:** Közösen kiválasztott témák feldolgozása disputa formájában

**TED:** TED videók megnézése, témái megvitatása

12. évfolyam

**IELTS VIZSGA előkészítő:** konkrét vizsgafeladatok, 12.évfolyamos diákoknak a vizsga évében ajánlott

11-12. évfolyam

**Circle Speak** **- Emeltszintű társalgás B2+ szint:** Az órák alapvető célja a résztvevő diákok meglévő beszédkészségének, illetve szókincsének továbbfejlesztése, hangsúlyozva az egymással való angolnyelvű kommunikációt, eltekintve az eddigi angol nyelvvel való személyes tapasztalatiaktól. A társalgás középfokú és felsőfokú angol nyelvvizsgákon előforduló témákra koncentrál. Az órai munka több fázisba zajlik (szabad beszélgetés, csoportos munka, pármunka, egyéni előadás), különböző nyelvvizsgákhoz kötődő verbális tipusfeladatok gyakorlását hivatott szolgálni. Elvárások: aktív részvétel az órákon, aktív hallgatás (egymásra való figyelem), egy irányított fogalmazás minden téma lezárását követően, a második félév során egy választott témával foglalkozó rövid kiselőadás minden diáktól. Értékelés: órai munka, aktivitás, fogalmazás, kiselőadás.

11-12.

**Circle Speak - Társadalomismeret angolul C1szint felett**: Hagyományosan kötetlen beszélgetés angol nyelven (fejlett, magasszíntű nyelvtudás és beszédkészség erősen ajánlott), olyan diákok számára, akik a beszédkészség szintentartására, továbbfejlesztésére szeretnének koncentrálni. Itt az angol nyelv eszközként szolgál arra, hogy a körülöttünk lévő világról, a személyes életünkröl, a múlt és aktuális társadalmunkról, illetve az emberiséget érintő/jellemző jelenségekről véleményt cseréljünk/formáljunk. Tekintettel a fentiekre, a vitakészség magától értendő, de vélemények ütközésén túl a konszenzus keresése a cél. Ezért az elvárások közé a következők tartoznak: magasszíntű beszédkészség, nyitottság, tolerencia, érdeklődés a társodalom, az emberiség, a világ és a aktuális társadalmunkat érintő kérdések iránt. Az órákon való aktív részvétel. Az újabb kérdések megfogalmazása, valamint a beszédtémákkal kapcsolatos olvasmányok feldolgozása alapkövetelmény.